18 വര്ഷം: ജോസഫ് മൊയ്തീനായി മാറിയ കഥ നീലേശ്വരം: 18 വര്ഷം മുമ്ബത്തെ കലഹവും ദുരിതവും നിറഞ്ഞ കാലത്തില്നിന്ന് രക്ഷപ്പെടാന് പേരും മതവും മാറ്റി പലയിടങ്ങളില് കഴിഞ്ഞ ഒരു പിതാവിെന്റ കഥ. വര്ഷങ്ങള്ക്കുശേഷം മകന് തേടിയെത്തിയപ്പോള് കാഞ്ഞങ്ങാട് അമ്ബലത്തറ സ്നേഹാലയത്തില് അരങ്ങേറിയത് അവിശ്വസനീയമായൊരു ജീവിതത്തിെന്റ തിരയിറക്കം. 18 വര്ഷം മുമ്ബ് കാണാതായ പിതാവിനെ തേടിയാണ് മൂവാറ്റുപുഴയില്നിന്ന് മകന് മനാഫും സഹോദരീ ഭര്ത്താവും ബന്ധുക്കളും ഉള്പ്പെടെ അഞ്ചുപേര് പൊലീസ് സ്റ്റേഷനില് എത്തിയത്. ജോസഫ് എന്നുപേരായ 68കാരനെ കാസര്കോട് പൊലീസ് കുളിപ്പിച്ചും പുതുവസ്ത്രവും ഭക്ഷണവും നല്കി പരിചരിച്ച് അമ്ബലത്തറ സ്നേഹാലയത്തില് എത്തിച്ച പത്രവാര്ത്തകളും വിഡിയോ ദൃശ്യവും വാട്സ്ആപ് ഗ്രൂപ്പുകളിലും സമൂഹ മാധ്യമങ്ങളിലും പ്രചരിച്ചതറിഞ്ഞാണ് അവര് എത്തിയത്. ഇവരൊന്നും എെന്റ ആരുമല്ല, എനിക്ക് ബന്ധുക്കളുമില്ല എന്നായിരുന്നു വയോധികെന്റ ആദ്യ പ്രതികരണം. ജോസഫിനെ മകന് മനാഫ് ചേര്ത്തുപിടിച്ചുചോദിച്ചു:. ഉപ്പാ എന്നെ മറക്കാന് നിങ്ങള്ക്ക് കഴിയുമോ? നിങ്ങളുടെ പേരക്കുട്ടികളെ മറക്കാന് നിങ്ങള്ക്ക് ആകുമോ? അവരെ നിങ്ങള്ക്ക് കാണണ്ടേ... ആ ചോദ്യത്തിന് മുന്നില് അടക്കിപ്പിടിച്ചതെല്ലാം പൊട്ടിപ്പോയി. ജോസഫ് സത്യം തുറന്നുപറഞ്ഞു. താന് മൂവാറ്റുപുഴയിലെ മൊയ്തീന് ആണ്. ബന്ധുക്കള്ക്കും വീട്ടുകാര്ക്കും ഒന്നും ചെയ്തുകൊടുത്തില്ലല്ലോ എന്ന കുറ്റബോധത്തില്നിന്നാണ് നാടുവിട്ടത്. ബാബരി മസ്ജിദ് തകര്ത്ത കാലത്ത് ഹിന്ദുവായാലും മുസ്ലിമായാലും പ്രശ്നമാണെന്ന് കരുതിയാണ് ജോസഫ് എന്ന പേര് സ്വീകരിച്ചത്. സ്വന്തം മകനെ കണ്മുന്നില് കണ്ടിട്ടും കാണാത്ത ഭാവം നടിച്ചതിെന്റ കുറ്റബോധമായിരുന്നു വയോധികെന്റ വാക്കുകളില്. ഒടുവില് മകെന്റ കൈ ചേര്ത്തുപിടിച്ചപ്പോള് കനലെരിഞ്ഞിരുന്ന ഹൃദയത്തില്നിന്ന് എല്ലാ കാര്യങ്ങളും പുറത്തേക്ക് വന്നു. കണ്ണുകള് നിറഞ്ഞുതുളുമ്ബിയപ്പോള് ആശ്വസിപ്പിക്കാന് പൊലീസും ഒപ്പം കൂടി. ബുധനാഴ്ച വൈകീട്ടോടെ മകനോടും ബന്ധുക്കളോടുമൊപ്പം പൊലീസും സ്നേഹാലയം അധികൃതരും ചേര്ന്ന് മുവാറ്റുപുഴയിലേക്ക് യാത്രയാക്കി.